钦定古今图书集成/明伦汇编/官常典/第778卷 > 丘仲孚
## 钦定古今图书集成/明伦汇编/官常典/第778卷 > 丘仲孚

按《梁书》本传：“仲孚，字公信，吴兴乌程人也。少好学，从
祖灵鞠有人伦之鉴，常称为千里驹也。齐永明初，选
为国子生，举高第，未调，还乡里，家贫无以自资，乃结
群盗为之计画，劫掠三吴。仲孚聪明有智略，群盗畏
而服之，所行皆果，故亦不发。太守徐嗣召补主簿，历
扬州从事、太学博士、于湖令，有能名。太守吕文显当”
时幸臣，陵诋属县，仲孚独不为之屈。以父丧去职。明帝即位，起为烈武将军、曲阿令。值会稽太守王敬则
举兵反，乘朝廷不备，反问始至，而前锋已届曲阿。仲
孚谓吏民曰：“贼乘胜虽锐，而乌合易离。今若收船舰，
凿长冈埭，泻渎水，以阻其路，得留数日，台军必至，则
大事济矣。”敬则军至，值渎涸，果顿兵不得进，遂败散。
仲孚以距守有功，迁山阴令，居职甚有声称，百姓为
之谣曰：“二傅沈刘，不如一丘。”前世傅琰父子、沈宪、刘
元明相继宰山阴，并有政绩，言仲孚皆过之也。齐末
政乱，颇有臧贿，为有司所举，将收之。仲孚窃逃，迳还
京师，诣阙会赦，得不治。高祖践阼，复为山阴令。仲孚
长于拨烦，善适权变，吏民敬服，号称神明，治为天下
第一。起迁车骑长史、长沙内史。视事未期，征为尚书
右丞，迁左丞，仍擢为卫尉卿，恩任甚厚。初起双阙，以
仲孚领大匠。事毕，出为安西长史、南郡太守。迁云麾
长史、江夏太守，行郢州州府事。遭母忧，起摄职。坐事
除名。复起为司空参军，俄迁豫章内史，在郡更励清
节。顷之卒，时年四十八。诏曰：“豫章内史丘仲孚，重试
大邦，责以后效，非直悔吝云亡，实亦政绩克举。不幸
殒丧，良以伤恻。可赠给事黄门侍郎。”仲孚丧将还，豫
章老幼号哭攀送，车轮不得前。仲孚为左丞，撰《皇典》
二十卷，《南宫故事》百卷，又撰《尚书具事杂仪》，行于世
焉。